累年中秋無月今年凡數夕有之十五日尤佳
作者：李流謙
朝代：宋

paragraphs: 境濁常鮮愜，事難獲易欣。
皎月當中秋，覘候每倦勤。
扁舟泊沙岸，是夕無纖雲。
冷侵碧琉璃，又如爛鎔銀。
十年五年無，千里萬里明。
對此欲不飲，恐觸蟾兔嗔。
尊空更重看，徐步長江濱。
大魚時撥剌，宿鷺聯拳驚。
可無橫吹者，或有琵琶人。
領覽此奇絕，但怕添愁新。
頗欲從冰娥，暫陪白玉輪。
載我到廣寒，一醉羅襪塵。
歸來閉閣卧，耿耿雞未晨。
顧瞻篷窗間，尚餘半金盆。